**Nicicând departe**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- În noaptea asta ninge cu îngeri pe pământ

Şi-i cald ca lângă soba copilăriei mele,

Mai pune-un lemn, iubite, pe jarul din cuvânt,

Zideşte-mi o poveste. Troienele de stele

Înalte pân' la streşini ne-ascund de curioşi,

Noi suntem două vise uitate-ntr-o cutie

Sub bradul inocenţei, amnezici şi frumoşi,

Uniţi de o legendă cum n-a mai fost să fie.

Se-apropie Crăciunul, ca-n fiecare an

Împodobim tăcerea cu urmele speranţei,

Te caut şi mă cauţi pe firul diafan

Ce leagă poduri albe de gleznele distanţei.

- Ninsorile sunt calme și îngerii desculţi,

Povestea ta de iarnă e-amară şi fierbinte

Ca un espresso tare. Tăcută mă asculţi

Şi te lipeşti de mine, felina mea cuminte.

Mai punem pe jăratec un ciot uscat de brad,

Ca flacăra s-alinte pe trupu-ți poezia,

Când dincolo de ușă mai scade câte-un grad,

Tot mai aprinsă-mi este în noapte fantezia.

De sărbători se-așterne pe fiecare ram

Zăpada inocenței. Imensele ei valuri

Transformă noaptea asta divină într-un hram,

Iar noi sorbim licoarea iubirii din cristaluri.

Liliana Trif Ioan Grigoraș